REPUBLIKA SRBIJA

NARODNA SKUPŠTINA

Odbor za ustavna pitanja

i zakonodavstvo

04 Broj: 06-2/170-20

24. novembar 2020. godine

B e o g r a d

Z A P I S N I K

7. SEDNICE ODBORA ZA USTAVNA PITANjA I ZAKONODAVSTVO NARODNE SKUPŠTINE, ODRŽANE 23. NOVEMBRA 2020. GODINE

Sednica je počela u 12,05 časova.

 Sednicom je predsedavala Jelena Žarić Kovačević, predsednik Odbora.

 Sednici su prisustvovali članovi Odbora: Nevena Veinović, Milenko Jovanov, Luka Kebara, Dubravka Kralj, Ilija Matejić, Vuk Mirčetić, Uglješa Mrdić, Violeta Ocokoljić, Đuro Perić, Olja Petrović, Željko Tomić i Toma Fila.

 Sednici je prisustvovao Arpad Fremond, zamenik člana Odbora Balinta Pastora.

 Sednici nisu prisustvovali Marija Jevđić, Jovan Palalić i Milena Popović, kao niti njihovi zamenici.

 Sednici Odbora prisustvovala je Brankica Janković, kandidat za Poverenika za zaštitu ravnopravnosti.

 Na predlog predsednika, Odbor je jednoglasno (14 glasova za) usvojio sledeći

D n e v n i r e d:

1. Razgovor sa kandidatom za izbor Poverenika za zaštitu ravnopravnosti;

2. Utvrđivanje Predloga odluke o izboru Poverenika za zaštitu ravnopravnosti.

 **Prva tačka dnevnog reda**. Razgovor sa kandidatom za izbor Poverenika za zaštitu ravnopravnosti

 Predsednik Odbora podsetila je članove Odbora da je Povereniku za zaštitu ravnopravnosti Brankici Janković istekao mandat 27. maja ove godine i ukazala na odredbe člana 28. Zakona o zaštiti ravnopravnosti kojima je propisana procedura izbora Poverenika za zaštitu ravnopravnosti i uslovi koje kandidat za Poverenika mora da ispunjava. U nastavku, obavestila je članove Odbora da je predsednik Narodne skupštine dopisom od 12. novembra pozvao predsednike poslaničkih grupa u Narodnoj skupštini da najkasnije do 20. novembra predlože kandidata za Poverenika za zaštitu ravnopravnosti ovom odboru, sa biografijama i izjavama o prihvatanju kandidature, kao i da je do tog datuma predlog kandidata, sa traženim prilozima, dostavila poslanička grupa „Aleksandar Vučić - za našu decu“.

 U nastavku sednice predsednik Odbora pozvala je Brankicu Janković, kandidata za Poverenika za zaštitu ravnopravnosti, da se predstavi članovima Odbora i izloži svoje planove rada.

 Pitanja kandidatu postavljali su: Vuk Mirčetić, Dubravka Kralj, Uglješa Mrdić, Toma Fila i Đuro Perić.

 Pošto je obavljen razgovor sa kandidatom za Poverenika za zaštitu ravnopravnosti i utvrđeno da on ispunjava uslove iz člana 28. Zakona o zaštiti ravnopravnosti, Odbor je prešao na utvrđivanje predloga odluke o izboru Poverenika za zaštitu ravnopravnosti.

**Druga tačka dnevnog reda**. Utvrđivanje Predloga odluke o izboru Poverenika za zaštitu ravnopravnosti

Na predlog predsednika, Odbor je jednoglasno (14 glasova za) utvrdio Predlog odluke o izboru Brankice Janković za Poverenika za zaštitu ravnopravnosti, na period od pet godina.

Na predlog predsednika, Odbor je jednoglasno (14 glasova za) odlučio da Predlog odluke o izboru Brankice Janković za Poverenika za zaštitu ravnopravnosti uputi Narodnoj skupštini sa predlogom da se, u skladu sa članom 168. stav 3. Poslovnika Narodne skupštine, po hitnom postupku stavi na dnevni red Četvrte sednice Drugog redovnog zasedanja Narodne skupštine Republike Srbije u 2020. godini, kako bi se što pre obezbedili uslovi za nesmetan rad ovog organa u punom sastavu.

Za predstavnika predlagača na sednici Narodne skupštine određena je Jelena Žarić Kovačević, predsednik Odbora.

 Sednica je završena u 13,00 časova.

 Sastavni deo zapisnika čine stenografske beleške.

 SEKRETAR PREDSEDNIK

dr Radoje Cerović Jelena Žarić Kovačević